คุมดิจิทัลแบงก์
ธปท.ห่วงดิจิทัลแบงก์กิ้งคุมเข้มระบบไอที-ผลิตภัณฑ์การเงินของธนาคาร
26 ม.ค. 2558

ธปท.ห่วงดิจิทัลแบงก์กิ้งคุมเข้มระบบไอที-ผลิตภัณฑ์การเงินของธนาคาร
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า หลังจากธนาคารพาณิชย์ปรับตัวสู่เศรษฐกิจดิจิทัล ด้วยการเป็นดิจิทัลแบงก์กิ้งเต็มรูปแบบ ธปท.ก็จะเข้มงวดความเสี่ยงด้านปฏิบัติการ (Operational Risk) ให้มากขึ้น เพื่อให้ระบบปลอดภัยมากที่สุด เพราะอาจถูกแฮ็กเกอร์เจาะระบบมาขโมยข้อมูลลูกค้าได้ 
“ในระยะต่อไป ธปท.ให้ธนาคารรายงานผลิตภัณฑ์ทางการเงินที่จะออกมาให้บริการกับ ธปท.ดูก่อน ว่ามีระบบการดูแลความปลอดภัยที่ดีหรือไม่ เหมือนเป็นเกาะด่านแรก และหลังออกผลิตภัณฑ์นั้นๆ ไปแล้วก็ต้องมีระบบติดตามป้องกันการแฮ็กเกอร์ข้อมูลธุรกรรมตลอด 24 ชั่วโมง” นายรณดล กล่าว
นอกจากนั้น การตรวจสอบระบบไอที (IT Audit) ธปท.ก็ให้ความสำคัญมากขึ้นด้วย  หากความเสี่ยงด้านการปฏิบัติงานเพิ่ม อาจส่งผลให้เงินกองทุนลดลง และ ธปท.ก็อาจจะให้ธนาคารที่มีกองทุนเพื่อดูแลความเสี่ยงต่ำเพิ่มเงินกองทุนขึ้น 
นายรณดล กล่าวว่า ธนาคารต้องรายงานความผิดพลาดที่เกิดจากการปฏิบัติงานต่อ ธปท. ทั้งที่เป็นตัวเงินและไม่เป็นตัวเงิน เพื่อเก็บสถิตินำมาประเมินความเสี่ยง กำหนดแนวทางแก้ไขโดยเร็ว